Document ID: 31989D0196

KOMISSION PÄÄTÖS,
tehty 3 päivänä maaliskuuta 1989,
tietyistä ammatti- tai liikesalaisuuden alaisten asiakirjojen julkistamista koskevista yksityiskohtaisista säännöistä (89/196/ETY, Euratom, EHTY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle 1 päivänä helmikuuta 1983 annetun neuvoston asetuksen (ETY, Euratom) N:o 354/83 (1) ja erityisesti sen 9 artiklan,
ottaa huomioon Euroopan hiili- ja teräsyhteisön historiallisten arkistojen avaamisesta yleisölle 8 päivänä helmikuuta 1983 tehdyn komission päätöksen N:o 359/83/EHTY (2) ja erityisesti sen 9 artiklan,
sekä katsoo, että
yhteisöjen historiallisten arkistojen avaamista yleisölle koskevan lainsäädännön mukaan ammatti- tai liikesalaisuuden alaisia asiakirjoja ja tietoja voidaan saattaa yleisön saataville ainoastaan, jos asianomainen henkilö tai yritys ei sitä vastusta; tämän vuoksi komission on ilmoitettava aikomuksestaan saattaa tällaiset asiakirjat tai tiedot yleisön saataville,
ennalta ilmoittaminen niille henkilöille tai yrityksille, joita asia koskee, osoittautuu usein vaikeaksi erityisesti osoitteenmuutosten tai oikeuksien siirtymisen vuoksi, ja
yhteisöjen historiallisten arkistojen avaamismenettelyn tehokkuuden varmistamiseksi olisi säädettävä, että komissio voi ilmoittaa tästä asianomaisille henkilöille tai yrityksille julkaisemalla tiedonannon Euroopan yhteisöjen virallisessa lehdessä,
ON PÄÄTTÄNYT SEURAAVAA:
1 artikla
1. Asetuksen (ETY, Euratom) N:o 354/83 4 artiklaa tai päätöksen N:o 359/83/EHTY 4 artiklaa sovellettaessa komissio lähettää asianomaiselle henkilölle tai yritykselle kirjallisen ilmoituksen aikomuksestaan saattaa ammatti- tai liikesalaisuuden alainen asiakirja tai tieto yleisön saataville ja kehottaa tätä esittämään mahdollisen vastalauseensa kuuden viikon kuluessa.
Jos vastalausetta ei tässä määräajassa esitetä, asiakirja tai tieto saatetaan yleisön saataville.
2. Jos komission kirjallinen kehotus ei saavuta asianomaista henkilöä tai yritystä, komissio ilmoittaa virallisen lehden C-sarjassa julkaistavalla tiedonannolla aikomuksestaan saattaa kyseinen asiakirja tai tieto yleisön saataville, jollei vastalausetta esitetä kuuden viikon kuluessa ilmoittamisesta. Virallisessa lehdessä julkaistavassa tiedonannossa mainitaan henkilö tai yritys, jota asia koskee, ja kyseisen asiakirjan tai tiedon luonne.
Jos vastalausetta ei annetussa määräajassa esitetä, asiakirja tai tieto saatetaan yleisön saataville.
2 artikla
Tätä päätöstä sovelletaan 3 päivästä maaliskuuta 1989.
Tehty Brysselissä 3 päivänä maaliskuuta 1989.

Labels: 12
9